Document ID: 32005R0956

KOMISJONI MÄÄRUS (EÜ) nr 956/2005,
23. juuni 2005,
millega muudetakse määrust (EMÜ) nr 411/88 kokkuostu, ladustamist ja müüki hõlmavate sekkumismeetmete rahastamiskulude arvutamisel kasutatava meetodi ja intressimäära kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 2. augusti 1978. aasta määrust (EMÜ) nr 1883/78, millega kehtestatakse üldeeskirjad sekkumise finantseerimiseks Euroopa Põllumajanduse Arendus- ja Tagatisfondi tagatisrahastust, (1) eriti selle artiklit 5,
ning arvestades järgmist:
(1)
Määruse (EMÜ) nr 1883/78 artikli 5 kolmanda lõiguga nähakse ette, et kui liikmesriigi tasutud intressimäär on rohkem kui kaks korda kõrgem kui ühtne intressimäär, võib komisjon 2005. ja 2006. eelarveaastal kohaldada liikmesriikide tasutavate intressikulude rahastamisel ühtset intressimäära, millele on lisatud selle määra kahekordse ja liikmesriigi tegelikult tasutud määra vahe.
(2)
Asjaomaste liikmesriikide puhul arvesse võetavate intressimäärade kehtestamiseks tuleks komisjoni määruses (EMÜ) nr 411/88 (2) täpsustada 2005. ja 2006. eelarveaastal kohaldatavat meetodit.
(3)
Kui mõni liikmesriik ei teata komisjonile tema makstud keskmisi intressikulusid, kehtestab komisjon kohaldatavad intressikulud liikmesriikides kehtestatud viiteintressimäära põhjal.
(4)
Seoses Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisega 1. mail 2004. aastal, tuleb kõnealuse viiteintressimäära puhul samuti arvesse võtta eespool nimetatud liikmesriikide viiteintressimäärasid. Seepärast tuleks need määrad määratleda samadel alustel kui teistes liikmesriikides.
(5)
Määrust (EMÜ) nr 411/88 tuleb seepärast vastavalt muuta.
(6)
Käesoleva määrusega ettenähtud meetmed on kooskõlas fondikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 411/88 muudetakse järgmiselt.
1.
Artikkel 4 asendatakse järgmise tekstiga.
“Artikkel 4
1. Kui liikmesriigi tasutud intressikulude määr on kuue kuu jooksul madalam kui ühenduses fikseeritud ühtne intressimäär, fikseeritakse kõnealuse riigi jaoks eriintressimäär.
2. Liikmesriigi tasutud intressikulude keskmine määr teatakse komisjonile kõige hiljem 20 päeva enne eelarveaasta lõppu. Teatatud määraga hõlmatakse teatamisele eelnenud kuut kuud. Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia puhul hõlmatakse 2005. eelarveaastal ajavahemikku 1. maist-31. augustini 2004.
Kui eespool nimetatud määra ei teatata, määratakse kohaldatav intressimäär kindlaks lisas osutatud viiteintressimäärade alusel. Kui kogu esimeses lõigus osutatud ajavahemiku kohta ei ole viiteintressimäärad kättesaadavad, kohaldatakse asjaomase ajavahemiku puhul kättesaadavaid määrasid.
3. Kui 2005. ja 2006. eelarveaastal on liikmesriigi tasutud intressimäär rohkem kui kaks korda kõrgem kui ühenduses fikseeritud ühtne intressimäär, kohaldatakse ühenduse eelarvest rahastatud intressimäära järgmise valemi kohaselt:
TR = TIU + [TIC - (2 × TIU)]
kus:
TR = liikmesriikidele tasutud intressimäär
TIU = ühtne intressimäär
TIC = liikmesriigi teatatud intressimäär vastavalt lõike 2 esimesele lõigule või mitteteatamise korral kohaldatav intressimäär vastavalt lõike 2 teisele lõigule.”
2.
Lisa asendatakse käesoleva määruse lisas esitatud tekstiga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. oktoobrist 2004 tehtud kulutuste suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. juuni 2005

Labels: 3
2
15
18